Leonid Ivashov. Leonid Grigoryevich Ivashov (1943-yil 31-avgust, Qizili-Asker tumani, Frunze viloyati) – Sovet va Rossiya harbiy va jamoat arbobi, isteʼfodagi general-polkovnik. Geosiyosat, konfliktologiya, xalqaro munosabatlar, harbiy tarix boʻyicha mutaxassis. Geosiyosiy muammolar akademiyasi prezidenti (2015-yildan). Tarix fanlari doktori (1998), MGIMO va Moskva davlat lingvistik universiteti professori. Rossiya Mudofaa vazirligining Xalqaro harbiy hamkorlik bosh boshqarmasi boshligʻi (1996-2001). Rossiya Yozuvchilar uyushmasi aʼzosi (1998). Hayoti. Leonid Ivashov dekabrist Vasiliy Ivashevning avlodi. Frunze viloyatining Qizil-Asker tumanidagi Frunze goʻsht fermasida koʻp farzandli oilada (jami toʻrt farzand, ikki aka-uka va ikki opa-singil edi) tugʻilgan (hozirgi kunda Bishkek yaqinidagi Soʻquluk tumani, Qirgʻiziston SSR). Amakivachchasining eri A. Matrosov „Sovet jangchisi“ jurnalining bosh muharriri boʻlgan. U yerga taniqli sovet yozuvchilari Aleksandr Tvardovskiy va Konstantin Simonovlar tashrif buyurishgan. Buning natijasida yosh ofitser Ivashov ham ular bilan muloqot qilish imkoniga ega boʻlgan. Ivashov 1964-yilda Toshkent oliy qoʻshma qoʻshin qoʻmondonlik bilim yurtini, 1974-yilda M. V. Frunze nomidagi Harbiy akademiyani tamomlagan. 1976-yildan SSSR Mudofaa vazirligi Markaziy apparatida xizmat qilgan. 1983-yilda Harbiy tarix institutida „Ulugʻ Vatan urushi davrida harbiy-texnik ustunlikka erishish“ mavzusida tarix fanlari nomzodi ilmiy darajasiga nomzodlik dissertatsiyasini himoya qiladi. 1992—1996-yillarda MDH davlatlari Mudofaa vazirlari kengashi kotibi, 1996—2001-yillarda Rossiya Mudofaa vazirligining Xalqaro harbiy hamkorlik bosh boshqarmasi boshligʻi boʻlgan. U 1999-yilda tarix fanlari doktori ilmiy darajasini olish uchun „Rossiyaning geosiyosiy taraqqiyoti evolyutsiyasi: tarixiy tajriba va saboqlar“ (mutaxassislik 07.00.02 – Ichki tarix) mavzusidagi dissertatsiya ishini himoya qilgan. Ivashov KPSS aʼzosi boʻlgan (30 yildan ortiq). 2011-yilda shunday degan edi: „Men bir soniya ham afsuslanmayman, lekin men hech qachon boshqa siyosiy partiyaga qoʻshilmaganman va qoʻshilmayman“. Yana bir gapida shunday deb eslaydi: „SSSR parchalanganidan keyin men hatto general-polkovnikning navbatdagi harbiy unvonini berishdan bosh tortdim, men sovet general-leytenanti boʻlib qolishni xohlardim…“. Uzoq yillar davomida Ivashov Butunrossiya ofitserlar assambleyasining raisi boʻlgan. Lekin, 2022-yil 19-mayda „yoshi va sogʻligʻi sababli“ oʻz lavozimini tark etadi. Rossiya Yozuvchilar uyushmasi aʼzosi. 700 dan ortiq maqola va 19 kitob muallifi. Sheʼrlar ham yozgan. Uning bir qizi bor boʻlib, u rus-amerika tashkilotida ishlaydi.